ମାଲକାନଗିରି,ନଭେମ୍ବର ୬ (ଲୋକାଲ ୱାୟର) ମାଲକାନଗିରି ଜିଲ୍ଲାରେ ସୋମବାର ସକାଳେ ଗୁଳି ବିନିମୟରେ ୫ ଜଣ ଦୁର୍ଦ୍ଦାନ୍ତ ନକ୍ସଲ କ୍ୟାଡର ନିହତ ହେବା ସହ ସେମାନଙ୍କ ଏକ କ୍ୟାମ୍ପ ଧ୍ୱଂସ ହୋଇଯାଇଛି ।
ମାଲକାନଗିରି ଜିଲ୍ଲାର କାଲିମେଳା ଥାନା ପପ୍ଲୁର ଓ କୁର୍ମାନୁର ପଞ୍ଚାୟତର ଆଲୁରକୋଟା-ସନ୍ନ୍ୟାସୀଗୁଡ଼ା ଜଙ୍ଗଲରେ ହୋଇଛି ଏହି ଏନକାଉଣ୍ଟର ।
ନିହତ ୫ ମାଓବାଦୀଙ୍କ ମଧ୍ୟରୁ ୩ ଜଣ ହେଲେ ଉଙ୍ଗା ସୋଡି ଓରଫ କୀର୍ତ୍ତି, ମାସେ ମାଢ଼ି ଓରଫ ସୁନ୍ନି ଏବଂ ସୀମା କେନ୍ଦ୍ରୁକା ଓରଫ ରୂପି ଓରଫ ସୁଶୀଳା ।
ସେମାନେ ଫେରୁଥିବା ବେଳେ ନକ୍ସଲଙ୍କ ସହ ଗୁଳି ବିନିମୟ ହୋଇଥିଲା । ୨/୩ ଘଣ୍ଟା ଗୁଳି ବିନିମୟ ପରେ ନକ୍ସଲ ମୃତାହତ ହୋଇଥିଲେ । ତେଣୁ ଛତ୍ରଭଙ୍ଗ ଦେଇ ଚାଲି ଯାଇଥିଲେ ।
କ୍ୟାମ୍ପରୁ ମିଳିଥିଲା ୨ଟି ଇନସାସ ରାଇଫଲ୍, ଗୋଟିଏ ଏସ୍ଏଲ୍ଆର, ଗୋଟିଏ ଥ୍ରୀ ନଟ ର୍ଥୀ ରାିଫଲ । ୧୪୯ ରାଉଣ୍ଡ ଗୁଳି, ୨ଟି ହ୍ୟାଣ୍ଡ ଗ୍ରେନେଡ, କିଟ୍ ବ୍ୟାଗ ।
ମୃତ ନକ୍ସଲ କାଲିମେଳା ଥାନା ରାଜଲକୋଣ୍ଡା ଗାଁ ର ଉଙ୍ଗା ସୋଡି ଆନ୍ଧ୍ର-ଓଡ଼ିଶା ବୋର୍ଡର ସ୍ୱତନ୍ତ୍ର ଜୋନାଲ କମଟିର ସଭ୍ୟ ଏବଂ କାଲିମେଳା ଦଳମର ଏସିଏମ । ମାସେ ମାଢି ଓରଫ ସୁନ୍ନିର ଘର ରାଜଲକୋଣ୍ଡାରେ ।
ସେ କାଲିମେଳା ଦଳମର ସଦସ୍ୟ । ସୀମା ଓରଫ ସୁଶୀଳାର ଘର କୋରାପୁଟ ଜିଲ୍ଲା ନାରାୟମପାଟଣାରେ ଓ ସେ କାଲିମେଳା ଦଳମରେ ସକ୍ରିୟ ଥିଲା । ଅନ୍ୟ ୨ ମାଓବାଦୀଙ୍କ ପରିଚୟ ମିଳିନାହିଁ ।
ତିନି ବର୍ଷ ମଧ୍ୟରେ ନକ୍ସଲଙ୍କ ବିରୋଧରେ ଓଡ଼ିଶା ପୁଲିସର ଏହା ବଡ଼ ସଫଳତା ବୋଲି କହିଛନ୍ତି ପୁଲିସ ଡିଜି ଡାକ୍ତର ଆର.ପି. ଶର୍ମା ।
କେନ୍ଦ୍ର ସରକାରଙ୍କ ଗୃହ ମନ୍ତ୍ରଣାଳୟ (ଏମ୍ଏଚ୍ଏ) ରିପୋର୍ଟ ୰ନୁସାରେ େଽଶରେ କମିବାରେ ଲାଗିଛି ମାଓ ପ୍ରଭାବିତ ଅଞ୍ଚଳ । ଦେଶର ପ୍ରଭାବିତ ଜିଲ୍ଲାରୁ ମୋଟ ୪୪ଟି ଜିଲ୍ଲା ବାଽଦ ପଡିଛି ।
ଏହି ୪୪ଟିରୁ ଓଡ଼ିଶାରେ ୬ଟି ଜିଲ୍ଳା ଯଥା, ଗଞ୍ଜାମ, କେନ୍ଦୁଝର, ମୟୂରଭଞ୍ଜ, ଯାଜପୁର, ଗଞ୍ଜାମ ଓ ଢେଙ୍କାନାଳ ବାଦ ପଡିଛି । କିନ୍ତୁ ଅନୁଗୁଳ ଓ ବୌଦ୍ଧ ଜିଲ୍ଲା ମାଓବାଦୀଙ୍କ ନୂଆ ଠିକଣା ପାଲଟିଛି ବୋଲି ଶ୍ରୀ ଶର୍ମା କହିଛନ୍ତି ।
ଭୁବନେଶ୍ୱର, ନଭେମ୍ବର ୪(ଲୋକାଲ ୱାୟର) ଝାରସୁଗୁଡ଼ା ଓ ଅନୁଗୁଳ ଜିଲ୍ଲାରେ ମହାନଦୀ କୋଲଫିଲ୍ଡ ଦ୍ୱାରା ଖଣି ପ୍ରକଳ୍ପ ପାଇଁ ଜମି ହରାଇଥିବା ଲୋକଙ୍କୁ ଥଇଥାନ କରିବାକୁ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ କେନ୍ଦ୍ର କୋଇଲା ମନ୍ତ୍ରୀ ପିୟୁଷ ଗୋୟଲଙ୍କୁ ରବିବାର ଚିଠି ଲେଖିଛନ୍ତି ।
ନବୀନ ତାଙ୍କ ଚିଠିରେ ଦର୍ଶାଇଛନ୍ତି ଯେ ଖଣି ଅଞ୍ଚଳରେ ଲୋକଙ୍କ ବିକାଶକୁ ଧ୍ୟାନ ଦିଆଯାଉନି । ଜମିହରା ମାନେ କ୍ଷତିପୂରଣ ପାଇବାରେ ବିଳମ୍ବ ହେଉଛି । ସେମାନଙ୍କୁ ତୁରନ୍ତ କ୍ଷତିପୂରଣ ପ୍ରଦାନ ସହ ଥଇଥାନ କରିବାକୁ ସେ ଅନୁରୋଧ କରିଛନ୍ତି । ଏଥିସହ ଏମସିଏଲ ନିଜ ଦଖଲକୁ ନେଇ ଥିବା ଯେଉଁ ଜମି ୫ ବର୍ଷ ମଧ୍ୟରେ ବ୍ୟବହାର କରିବାର ଯୋଜନା ନାହିଁ ତାକୁ ଶୀଘ୍ର ଦଖଲମୁକ୍ତ କରିବାକୁ ମଧ୍ୟ ନବୀନ କହିଛନ୍ତି ।
ଏମସିଏଲ୍ ଦୁଇ ଜିଲ୍ଲାରେ ଖଣି ପ୍ରକଳ୍ପ ପାଇଁ ୨୩ ହଜାର ୩୦୦ ହେକ୍ଟର ଜମି ଅଧିଗ୍ରହଣ କରିଛି । କିନ୍ତୁ ବ୍ୟବହାର କରିଛି ୧୦ ହଜାର ୭୦୦ ହେକ୍ଟର । ଆଗାମୀ ପାଞ୍ଚ ବର୍ଷରେ ଆଉ ୩୪୦୦ ହେକ୍ଟର ଜମି ବ୍ୟବହାରର ଯୋଜନା ରହିଛି । ତେଣୁ ବଳକା ଜମି ଦଖଲମୁକ୍ତ କରିବାକୁ ନବୀନ ଦାବି କରିଛନ୍ତି ।
ସବୁ ଜମିହରା ପୁନର୍ବାସ ଓ ଥଇଥାନ ହେବା ଯାଏ ଏମସିଏଲ ଲୋକମାନେ ରହୁଥିବା ଖଣି ଅଞ୍ଚଳରେ ବିକାଶମୂଳକ କାମ ହାତକୁ ନେବା ସହ ଲୋକଙ୍କୁ ଆବାଶ୍ୟକ ସୁବିଧା ସୁଯୋଗ ଯୋଗାଇ ହେଉ । ଜମି ହରାଇଥିବା ବ୍ୟକ୍ତିମାନଙ୍କୁ ନିର୍ମାଣ ବାବଦ କ୍ଷତିପୂରଣ ମତ୍ସ୍ୟ କୋଇଲା କମ୍ପାନି ହେଉ ବୋଲି ନବୀନ ଚିଠିରେ ଅନୁରୋଧ କରିଛନ୍ତି ।
ଭୁବନେଶ୍ୱର, ୩ ସେପ୍ଟେମ୍ବର ( ଲୋକାଲ ୱାୟର ) ରାଜ୍ୟରେ ସୋସିଆଲ ମିଡିଆ ଓ ଡିଜିଟାଲ କମ୍ୟୁନିକେସନକୁ କ୍ରିୟାଶୀଳ କରିବା ପାଇଁ ଶନିବାର ଓଡିଶା ପ୍ରଦେଶ କଂଗ୍ରେସ କମିଟି ସଭାପତି ନିରଞ୍ଜନ ପଟ୍ଟନାୟକ ପ୍ରଦେଶ କଂଗ୍ରେସ ସୋସିଆଲ ମିଡିଆ ଓ ଡିଜିଟାଲ କମ୍ୟୁନିକେସନ ବିଭାଗର ରାଜ୍ୟ କମିଟି ଓ ଜିଲ୍ଲା ସଂଯୋଜକ ନିଯୁକ୍ତ କରିଛନ୍ତି ବୋଲି ଏହାର ସାଧାରଣ ସଂପାଦକ ବିଶ୍ୱଜିତ୍ ଦାସ ଏକ ପ୍ରେସ୍ ବିଜ୍ଞପ୍ତିରେ ଜଣାଇଛନ୍ତି ।
ରାଜ୍ୟ କମିଟିରେ ଅଭିଷେକ ମହାନନ୍ଦ ରାଜ୍ୟ ସଂଯୋଜକ ଭାବରେ ନିଯୁକ୍ତି ପାଇଥିବା ବେଳେ କଂଗ୍ରେସ ସାଂଗଠନିକ ଜିଲ୍ଲା ସଂଯୋଜକ ଭାବରେ ଅନୁଗୁଳ ଜିଲ୍ଲା ପାଇଁ ଆଲୋକ କୁମାର ଦାସ,ବାଲେଶ୍ୱର ଜିଲ୍ଲା ପାଇଁ ରଂଜିତ୍ ପଣ୍ଡା, ବରଗଡ ଜିଲ୍ଲା ପାଇଁ ଘନଶ୍ୟାମ ଅଗ୍ରୱାଲଙ୍କ ସହ ଅନ୍ୟ ସବୁ ଜିଲ୍ଲା ପାଇଁ ମଧ୍ୟ ସଂଯୋଜକ ନିଯୁକ୍ତ ହୋଇଛନ୍ତି ବୋଲି ଦାସ ପ୍ରକାଶ କରିଛନ୍ତି ।
ଭୁବନେଶ୍ବର, ଅକ୍ଟୋବର ୨୭(ଲୋକାଲ ଓ୍ବାୟର) ରାଜ୍ୟସରକାର ଉପଯୁକ୍ତ ପଦକ୍ଷେପ ନ ନେବା ଯୋଗୁଁ ପ୍ରତି ବର୍ଷ ହାରାହାରି ଦଶଟି ହାତୀଙ୍କ ବିଦ୍ୟୁତ ସଂସ୍ପର୍ଶରେ ଆସି ମୃତ୍ୟୁ ଘଟୁଥିବା ସାମ୍ବାଦିକ ସମ୍ମିଳନୀରେ ଓଡିଶା ଓ୍ବାଇଲ୍ଡ ଲାଇଫ ସୋସାଇଟିର ସମ୍ପାଦକ ବିଶ୍ବଜିତ ମହାନ୍ତି ଶନିବାର କହିଛନ୍ତି।
ଢେଙ୍କାନାଳ ଜିଲ୍ଲାରେ ସାତୋଟି ହାତୀ ବିଦ୍ୟୁତ ଆଘାତରେ ମୃତ୍ୟୁ ବରଣ କରିଥିବା ଘଟଣାରେ ଉଦବେଗ ପ୍ରକାଶ କରି ମହାନ୍ତି କହିଛନ୍ତି ଯେ ଅନୁଗୋଳ ଜିଲ୍ଲାରେ ୨୦୧୭ ସେପ୍ଟେମ୍ବରରୁ ପାଞ୍ଚୋଟି ହାତୀ ବିଦ୍ୟୁତ ସଂସ୍ପର୍ଶରେ ଆସି ମୃତ୍ୟୁ ବରଣ କରିଥିବା ବେଳେ ଦଶ ଦିନ ଭିତରେ ଦୁଇଟି ବିଦ୍ୟୁତ ଆଘାତରେ ଏବଂ ଗୋଟିଏ ଗଳିତ ହାତୀର ଶବ ସାତକୋଶିଆ ଜଙ୍ଗଲରୁ ଉଦ୍ଧାର ହୋଇଛି।
୨୦୦୦ ମସିହାରୁ ୧୬୭ଟି ହାତୀ ବିଦ୍ୟୁତ ଆଘାତରେ ମୃତ୍ୟୁ ମୁଖରେ ପଡିଥିବା ବେଳେ ୨୦୦୦ରୁ ୨୦୧୦ ମଧ୍ୟରେ ବାର୍ଷିକ ହାରାହାରି ଆଠୋଟି ଲେଖାଏଁ ୭୭ଟି ହାତୀ ବିଦ୍ୟୁତ ତାରରେ ଲାଗି ମୃତ୍ୟୁବରଣ କରିଛନ୍ତି। ତେବେ ସରକାର ହାତୀଙ୍କ ସୁରକ୍ଷା ପାଇଁ ପଦକ୍ଷେପ ନେଇଥିବା ଦାବି କରୁଥିବା ବେଳେ ୨୦୧୦ରୁ ଆଜି ପର୍ଯ୍ୟନ୍ତ ବିଦ୍ୟୁତ ଆଘାତରେ ୯୦ଟି ହାତୀଙ୍କ ମୃତ୍ୟୁ ଘଟିଛି। ସେଥିମଧ୍ୟରୁ ୬୩ ପ୍ରତିଶତ ତାରବାଡ ଲଗାଯାଇ ଶିକାର କରାଯାଇଛି।
ବିଦ୍ୟୁତ ପ୍ରବାହିତ ତାରବାଡ ଲଗାଇ ହାତୀ ଶିକାର ଏବେ ସରକାରଙ୍କ ଚିନ୍ତାର ବିଷୟ ପାଲଟିଛି। ୨୦୧୦ ରୁ ଆଜି ପର୍ଯ୍ୟନ୍ତ ୯୦ ଟି ହାତୀଙ୍କ ମୃତ୍ୟୁ ମଧ୍ୟରୁ ୫୭ଟି ବିଦ୍ୟୁତ ତାରବାଡ ଦ୍ବାରା ଶିକାର କରାଯାଇଥିବା ବେଳେ ୩୩ଟି ହାତୀଙ୍କର ଝୁଲନ୍ତା ତାର ସଂସ୍ପର୍ଶରେ ଆସି ମୃତ୍ୟୁ ହୋଇଛି।
ଭୁବନେଶ୍ବର, ଅକ୍ଟୋବର ୨୭ ( ଲୋକାଲ ଓ୍ବାୟର) ଜିନ୍ଦଲ ଷ୍ଟିଲ ଓ ପାୱାର ଲିମିଟେଡ(ଜେଏସପିଏଲ) ଅନୁଗୋଳ ସ୍ଥିତ ଷ୍ଟିଲ ପ୍ଲାଣ୍ଟର ଉତ୍ପାଦନ କ୍ଷମତା ୨୦୩୦ ସୁଦ୍ଧା ୨୦ ମିଲିୟନ ଟନକୁ ବୃଦ୍ଧି ପାଇଁ ୫୦ ହଜାର କୋଟି ଟଙ୍କାର ପୁଞ୍ଜିନିବେଶ ଯୋଜନା ରଖିଥିବା କମ୍ପାନୀର ଅଧ୍ୟକ୍ଷ ନବୀନ ଜିନ୍ଦଲ ପ୍ରକାଶ କରିଛନ୍ତି ।
ଜେଏସପିଏଲ ହେଉଛି ଓଡ଼ିଶାର ଏକମାତ୍ର ୬ ମେଟ୍ରିକଟନ ଉତ୍ପାଦନ କ୍ଷମତା ବିଶିଷ୍ଟ ଷ୍ଟିଲପ୍ଲାଣ୍ଟ । ଯାହା ୨୦୧୭ରେ କାର୍ଯ୍ୟକ୍ଷମ ହୋଇଛି । ଆଶା ରହିଛି ଚଳିତ ବର୍ଷ ଏହାର ଉତ୍ପାଦନ କ୍ଷମତା ୩ ମିଲିୟନ ଟନ ରହିବ ଏବଂ ୨୦୧୯ ସୁଦ୍ଧା ଏହା ୫.୪ ମିଲିୟନ ଟନକୁ ଛୁଇଁବ ।
କମ୍ପାନୀର ଅଧ୍ୟକ ଆହୁରି କହିଛନ୍ତି ଯେ, କମ୍ପାନୀ ତାର ସ୍ଥିତି ସୁଦୃଢ଼ କରିବା ପରେ ଉତ୍ପାଦନ କ୍ଷମତା ୬ ମିଲିୟନ ଟନରୁ ୨୦ ମିଲିୟନ ଟନକୁ ବୃଦ୍ଧି ଦିଗରେ କାର୍ଯ୍ୟ କରିବ । ଜିନ୍ଦଲ କହିଥିଲେ ଯେ କମ୍ପାନୀ ତାର ଭିତ୍ତିଭୂମିର ବିକାଶ ଓ ଉତ୍ପାଦନ କ୍ଷମତା ବୃଦ୍ଧିକରିବା ପାଇଁ କାହାରି ସାହାଯ୍ୟ ନେବନାହିଁ ।
ବରଂ ନିଜସ୍ୱ ଉଦ୍ୟମ ଓ ଲାଭାଂଶରେ ଆସନ୍ତା ୧୨ ବର୍ଷ ଭିତରେ ଉତ୍ପାଦନ କ୍ଷମତା ବୃଦ୍ଧି କରିବ । କମ୍ପାନୀ ଅନୁଗୋଳରେ ଏକ ଶିଳ୍ପ ଉଦ୍ୟାନ ପ୍ରତିଷ୍ଠା ପାଇଁ ମଧ୍ୟ ଉଦ୍ୟମ କରୁଛି । ଯେଉଁ ଯୋଜନାରେ ଗଛିତ ଧାତୁ ଉତ୍ତୋଳନ ଓ ବ୍ୟବହାର ପାଇଁ ୫ଶହ କୋଟି ଟଙ୍କା ଓ ଅନୁଗୋଳଠାରୁ ବଡବିଲ କର୍ଯ୍ୟନ୍ତ ଦୀର୍ଘ ୨୦୦ କିମି ପାଇପ୍ ଲାଇନରେ ଧାତବ ଦ୍ରବ୍ୟ ନେବାଆଣିବା ପାଇଁ ୯୫୦ କୋଟି ଟଙ୍କା ବିନିଯୋଗ କରିବ ।
ସେହିପରି କମ୍ପାନୀ ଅନୁଗୋଳରେ ୩୬ ହଜାର କୋଟି ଟଙ୍କା ପୁଞ୍ଜିନିବେଶ କରି ୫୦ ହଜାର ଲୋକଙ୍କ ପାଇଁ କର୍ମନିଯୁକ୍ତିର ସୁଯୋଗ ସୃଷ୍ଟି କରିଛି । ହେଲେ ବର୍ତ୍ତମାନ ପର୍ଯ୍ୟନ୍ତ କମ୍ପାନୀ କଞ୍ଚାମାଲ ପାଇଁ ସଂଘର୍ଷ କରୁଥିବା ସେ କହିଛନ୍ତି ।
ଯଦିଓ ଭାରତ ୫ମ ବୃହତ କୋଇଲା ଗଛିତ ଥିବା ଦେଶ ତଥାପି ଦେଶରେ କୋଇଲା ଦର ଅଧିକ ରହିଛି । ଯାହାଫଳରେ ଆମ ପ୍ରତିଯୋଗିତାକୁ ପ୍ରଭାବିତ କରୁଛି । ଏଥିପାଇଁ ସେ ରାଜ୍ୟ ସରକାରଙ୍କୁ ବନ୍ଦଥିବା ଖଣି ଗୁଡିକ ପୁନଃ କାର୍ଯ୍ୟକ୍ଷମ କରି ଲୌହ ପଥର ପ୍ରତିଯୋଗିତା ମୂଳକ ଦରରେ ଯୋଗେଇଦେବାକୁ ଅନୁରୋଧ କରିଛନ୍ତି । ସେମିତି ବି ଲୌହ ପଥରର ଦର ଗତ ଏକ ବର୍ଷ ଭିତରେ ଦ୍ୱିଗୁଣିତ ହୋଇଥିବା ସେ କହିଛନ୍ତି ।
